秀侍者致蕈
作者：釋居簡
朝代：宋

paragraphs: 葵藿不甘羊酪羶，筍蕨雋永非薨鱻。
樹雞風度掃藜莧，蓋其氏者尤稱賢。
敷腴孕秀茁枯朽，軟濕不齊相後先。
春風薰陶紫芝秀，陸地挺特荷錢圓。
雖非靈椿八千歲，要與風月三千篇。
古源阿棠文人行，薦新已辦羅百籩。
開端慷慨約同餉，一語不移金石堅。
過門走致縯綸手，不記舊約篝燈前。
小空在左輒反睨，解衣作質呼芳鮮。
曉罌嫩汲井花水，地爐瓦鼎相周旋。
蒲萄餘瀝正其味，鹽醯不御全乎天。
綴盂獨當第一義，曾水洗空十萬錢。
不須沆瀣更疏瀹，欲跨明月凌風煙。